ཆོས་རིག་ལས་ཁུངས་ནས་ང་ལ་བཀའ་ཡིག་ཅིག་གནང་འདུག་པས།དེ་རིང་འདི་གར་ཆོ་ག་སྤེལ་བཞིན་ཡོད་པ་རེད།ཨ་རིའི་གྲོང་ཁྱེར་ཨེ་ཊ་ལན་ཌར་ཡོད་པའི་འབྲས་སྤུངས་བློ་གསལ་གླིང་གྲྭ་ཚང་གི་ཆོས་ཚོགས་སུ་ཆོས་ཀྱི་མཛད་འཕྲིན་སྐྱོང་བཞིན་པའི་དགའ་ལྡན་ཁྲི་ཐོག་བརྒྱ་དང་གཉིས་པ།༧སྐྱབས་མཆོག་རྗེ་བཙུན་ཐུབ་བསྟན་ཉི་མ་ལུང་རྟོགས་བསྟན་འཛིན་ནོར་བུ་རིན་པོ་ཆེ་མཆོག་གིས་དེ་ལྟར་གསུངས་སོང་།འཛམ་གླིང་སྤྱི་དང་ཁྱད་པར་དུ་བོད་ཀྱི་ས་ཁུལ་མང་པོ་ཞིག་ལ་ཕྱིའི་རང་བྱུང་ཁམས་ཀྱི་ཆག་འཇིག་དང་།གཞན་གྱི་བཙན་གནོན་སོགས་རབ་དང་རིམ་པ་བྱུང་དང་འབྱུང་བཞིན་པའི་དུས་སྐབས་འདིར།༧སྤྱི་ནོར་༧གོང་ས་མཆོག་ནས་འདི་ལྟའི་བཀའ་སློབ་ཅིག་ཕེབས་འདུག་པ་ལྟར།འབྲས་སྤུངས་བློ་གསལ་གླིང་གྲྭ་ཚང་གི་ཆོས་ཚོགས་ཀྱིས་ཀྱང་རང་འཁྲི་དང་དུ་ལེན་བཞིན་ཞབས་རིམ་དུས་ཐོག་ཏུ་སྒྲུབ་ཀྱིན་མཆིས།དེ་རིང་ཉིན་གུང་གི་སྐབས་ཤིག་ལ་འབྲས་སྤུངས་བློ་གསལ་གླིང་གྲྭ་ཚང་གི་ཆོས་ཚོགས་སུ་བོད་བསྟན་སྲིད་གཉིས་ཀྱི་ཆེད་དུ་ཞབས་རིམ་བསྒྲུབ་བཞིན་ཡོད་པ་དང་།དགོང་མོའི་ཆུ་ཚོད་བདུན་པ་ནས་ཤེས་རབ་སྙིང་པོ་གསོག་སྒྲུབ་བྱེད་རྒྱུ་ཡིན་པ་སོགས་གོ་བྱུང་བས།ང་རང་མྱུར་དུ་ཨེ་མོ་རི་གཙུག་ལག་སློབ་གཉེར་ཁང་དང་རྒྱང་ཐག་མལ་ལེ་རེ་ཟུང་གི་སར་ཡོད་པའི་འབྲས་སྤུངས་ཕྱོགས་སུ་ཐོན་པ་ཡིན།